b'\n_START_ARTICLE_\nJohan Sundsten\n_START_PARAGRAPH_\nJohan Sundsten (1743 \xe2\x80\x93 8. huhtikuuta 1813 Turku) oli muurarimestari, joka toimi Turun kaupunginarkkitehtina. _NEWLINE_Sundstenin vanhemmista ei ole tietoa. H\xc3\xa4nen tiedet\xc3\xa4\xc3\xa4n toimineen tykkimiehen\xc3\xa4, mutta 26-vuotiaana h\xc3\xa4net mainitaan muurarin oppirenkin\xc3\xa4 ja 1772 kis\xc3\xa4llin\xc3\xa4. Mestarinn\xc3\xa4ytteens\xc3\xa4 Sundsten antoi 1775, se oli muunnelma jo 20 vuotta aiemmin julkaistuista piirustuksista. Kokem\xc3\xa4en kirkon muurarimestariksi Sundstenin mainitaan tulleen kev\xc3\xa4\xc3\xa4ll\xc3\xa4 1784.  Vuonna 1793 h\xc3\xa4n piirsi kaksi porttia Turun tuomiokirkon keh\xc3\xa4muuriin ja teki korjauksia kirkossa. Paraisten kirkossa h\xc3\xa4n ty\xc3\xb6skenteli 1797 ja vuosisadan lopulla h\xc3\xa4n pidensi Halikon kirkkoa.  Sundstenin esitykset Eurajoen ja Liperin kirkoiksi ja H\xc3\xa4meenlinnan kirkon torniksi hyl\xc3\xa4ttiin, mutta 1807 h\xc3\xa4n laati piirustukset Turun hovioikeuden uutta rakennusta varten. Samana vuonna h\xc3\xa4n alkoi rakentaa Carlos Bassin piirustusten pohjalta Wiurilan kartanon p\xc3\xa4\xc3\xa4rakennusta Halikossa, se valmistui 1811. Sundsten piirsi 1808 Laitilan kirkon kellotapulin, joka rakennettiin 1814 ja purettiin 1840-luvulla.  Muurarimestareiden ammattikunnan oltermanniksi h\xc3\xa4net valittiin 1809. Seuraavana vuonna h\xc3\xa4n rakensi Kiskon kirkon Tukholmassa laadittujen piirustusten mukaisesti. _NEWLINE_Sundstenin ensimm\xc3\xa4inen puoliso oli Ulrica Oudar (1755\xe2\x80\x931809) ja toinen vuodesta 1811 Lovisa Cajalin (s. 1774).'